remissie
philips etc. doen te weten dat wy hebben
ontfangen die supplicacie van peeter rosseels sone symons
hebbende huisvrouwe ende vijft levende kinderen woonende binnen wiltsele
by loven inhoudende dat hy opden 8en xb december 1653 t’savonts tusschen
10 ende 11 uren wesende den dach van onse lieve vrouw ontfanckenisse
met andere gasten in compagnie sittende inde herberge genoempt
den draeck binnen wiltsele voors. hadde aldaer inde crackeel
gecomen met goordt verheyen alias haex woonede tot attenhoven
ter saecken van eenen drije stuyvers penninck die opde tafel
alwaer sy met de caerte waeren spelende gelegen hadde ende
verdonckert was den welcken den suppliant wilde goedt gedaen hebben
vande voors. verheyen syner nu het selve crackeel geslicht soo
hadden den voors. supiant ende goordt verheijen op een nyeuws beginnen
te spelen met de caerte ende met hem sittende aende selve taefel
om te sien spelenen een en seckeren peeter persoons ende guilliam
steenselmans jongman overledene t’ was gebeurt dat
alsdoen den pretensen drij stuyvers penninck die welcke
sy lieden seyden verloren te hebben was gevallen uuyt de
caerte opden voet vanden voors. overledene ende den selven
opraepende hadde hem geleght oper taeffele waerop den voors.
suppliant was seggende teghens den voors. steenselmans dat
hadde ghij wel eerder moghen segghen dat ghij drije stuyvers penninck
hadde ende hadde den selven steenselmans nu overledene daerop
gerepliceert wel soo souden ghy seggen dat ick hem gestolen
hadde daerop seyde de voors. suppliant ick souder u een vuyst
voor u backhuys geven ende een wynich tyts daernaer uuyt de
caemer vertrocken synde daer sy hadden gespelt tot inde
keucken samen selven huyse soo hadde den voors. suppliant we-
-deromme in crackeel geraeckt teghen den voors. goordt verheyen
aldaer byde vier staende ende hebben sy t’samen malckanderen
met den hayre gevath ende was aldaer terstont ter aerden
gevallen den voors. steenselmans synder gequetst vanden voors.
suppliant met eenen steeck in synen buyck in furie ende colere
ende corts daernaer hadde den voors suppliant den voors. guilliam
steenselmans gequetst synde metter arm handt genomen seggende
wel guilliam vergeeft ghy my die sonde ende hadde daerop geandwoort
jae ick vergevet u ende ick en begeere nyet dat ghy om mijnen
t’ wille eenen lantlooper soudt wesen oft dat uwe vrouwe ofte
kinderen souden leyden eenighe schaede ende dat meer was hadde
hem tot diversche rysen vergeveb oirsaecke dat desselfts weder
om de vrienden met den verthoonder waeren veraccordeert
welcken aengemerckt ende dat den verthoonder was geswaert
met eene huysvrouwe ende vijff levende kinderen waervoor hy
tot noch toe in alle deucht ende eere hadde den cost gewonnen
ende sich gedraeghen als een man met eeren toestont soo keerde
hy hem tot ons oidtmoedelijck biddende gedient te wesen hem te
vergeven ende den doodtslach hierboven gementioneert ende
hem te verleenden onse oepene brieven van remis ende pardon
in forma waeromme soo ist dat wy t’gene voors.
aengemerckt ende hierop gehadt d’advis van onse lieve ende beminde die
meyer ende schepenen van wiltsele genegen wesende ter oidtmoedighen
bede ende supplicacie des voors. suppliants ende willende hem in desen prefereren
gracie voor rigeur van $$$ justicie hebben den selven vergeven ende
geremitteert vergeven ende remitteren midts desen den dootslach
hierboven vermelt midtsgaders alle penen ende breucken corporele
criminele ende civile inde welcke sy ter causen voors. met des daeraen
cleeft tegens ons ende justicie misdaen mach hebben oft daerinne
hy gevallen mach wesen ende hebben hem dyen aengaende weder
gestelt ende gerestitueert stellen weder ende restitueren tot synen
goeden naeme faeme ende geruchte in onsen lande van brabant
ende in allen anderen onsen landen ende heerlyckheden midtsgaeders
tot syne onverbeurde goederen indyen hy eenighe onder ons heeft
in alder vuegen ende maniere als hy was voor de toecompste vanden
voors. doodtslach imponerende hierop een eeuwich geswych onsen
procureur generael van brabant meyer ende schepenen van wiltsele voors.
ende alle andere onse richteren justicieren officieren ende ondersaeten
ons voors. landts van brabant satisfactie ende beternisse ierst
ende vooral gedaen der partije geinteresseerde indyen die noch nyet
gedaen en is ende eenighe daertoe staet civilyck alleenlyck behoudelyck
dat die voors. suppliant gehouden sal wesen te betaelen die redelycke
costen van justicie indyen hieromme eenige gedaen ende naergevolght
syn mede inde amende daertoe syaende ter tauxacie ende arbitraigie $ om
onsen seer lieven ende getrouwen die cancellier ende luyden van onsen
raede geordineert in brabant die welcke wy daertoe hebben
gecommitteet ende committeren by desen midtsgaeders dat den suppliant oock
gehouden sal syn hem drije jaeren te absenteren vande plaetse
daer het feyt is gebeurt ontbiden voorsulcx onsen voors. cancellier
ende raedtsluyden dat voor hun geroepen de gene die daertoe sullen
behooren geroepen te syne sy procederen wel ende deuchdelyck tot
verificatie ende interinemente van desen onse oepene brieven en
naer hunne forme ende teneur welck interinement hij suppliant gehouden
sal syn aldaer te versuecken ende hem in persoone te presenteren
binnen eenen halven jaer naer datum van desen op pene te verbeuren van
het effect der selver brieven te verliesen ende dat gedaen ende
die costen van justicien ende amende getauxeert gearbitreert
ende betaelt synder in handen vanden genen dyen het behooren sal
sy onsen voors. procureur generael brabant meyer ende schepenen van wiltsele
ende alle andere onse richteren justicieren officieren ende dienaeren
hoedanich die syn ofte wesen moghen tegenwoirdige ende toecomende
henne stedehouderen ende eenen iegelyck van hun besundere soo hun
toebehooren ende aengaen sal mogen soen laeten ende gedoogen den
voors. suppliant van deser onser tegenwoirdigher gracien ende remissie
ende van allen den inhouden van desen inder vuegen ende
manieren vooren verclaert rustelyck ende volcomentlyck doen ende
laeten genieten ende gebruycken sonder hem daerinne te doene
ofte te laeten geschieden nu oft in toecommende tyde eenich
hinder stoot oft letsel in lijve oft in goeden in eenighen
manieren maer indyen syn lyft oft eenige van syne onverbeurde
goederen hieromme naermaels gevangen gearresteert becommert
oft beleth waeren dat die terstont ende sonder vertreck
setten ofte stellen doen setten ofte stellen tot geheelder
ende volcomender delivrantie ende slaeckinge want ons alsoo gelieft
gegeven binnen onser stadt brussel inde maendt january
des jaers ons heeren 1656 ende van onsen rycke het
xxxve
stelmoe